**Pregătesc altă pânză**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*între două respirați\*i

sunt iubita ta dar nu pot veni singură la întâlnire

îmi scot cimitirele la plimbare

las acasă doar soclurile limba vorbită de ele e scoasă demult din uz

iele zălude tatuează orbite la încheietura viselor

când te mut din abisul coapsei drepte în stânga răstignirii

nu pot fi tabloul încartiruit în rama războaielor tale

am în mine un ocean de geneze

să împrimăvăreze pupila așteptătoare

rochia flutură ușor printre morminte cordon ombilical

coase în urma acului inimii căi lactee

fulgerele pot să bată passo-double pe linia frontului

îți plasezi marionetele idealurilor morbide soldățeii de plumb

umplu tranșee forturi mestecă secunda canibală în care te-nchizi

cum de nu vezi tremurul cărnii zdrobite

și mergi pe cheaguri de sânge ochiul se zbate de gratii

clădește foișoare din care destinul te privește

și râde sardonic

sunt iubita ta

aş fi putut fi steaua de mare mai ști îţi aşeza cândva meridianele magiei

pe ghizdurile fântânii tu coborai ciutura în adânc

și candoarea ta schimba filtrele zilei în așa fel încât dumnezeu să râdă

să râdă pe toate perimetrele gurii ce varsă iubire

sunt iubita ta și-ai umplut cimitirele-n mine

e inutil să decupezi pupila din piele

nu-i un joc inocent căruia să-i schimbi polii după dorință

am brațele pline de cratere

și tu încă râzi orb și-ți muți soldățeii de plumb

răstorn tabla de șah a luminii